KALĖDINIS KONCERTAS

,,KAI Į MIESTĄ ATEINA KALĖDOS‘‘

Gruodžio 17 d. Pagėgių savivaldybės meno ir sporto mokykla bei kultūros centras padovanojo miestelėnams koncertą ,,Kai į miestą ateina Kalėdos‘‘ .

Scenoje – melsvai apšviestas miestas, kaukianti pūga ir vieniša, serganti mergaitė už lango, stebinti, kaip miestas ruošiasi Kalėdoms. O Kalėdų šventei miestas ruošiasi labai linksmai: skambant solistų dainoms vyksta sniego senio statymas, fortepijoninės muzikos fone vaikai pasipuošia eglutę, skambant akordeonų muzikai atgyja ledo arena su čiuožėjomis, su rogėmis įlekia gitaristės, pūtikų ansamblis flirtuoja su merginomis, choristai siaučia ratelyje bei rimtai ruošiasi šventoms mišioms – viskas alsuoja džiugia laukimo nuotaika. Tik mergaitei už lango nelinksma – ji serga angina. Kai miestas jau visiškai pasiruošęs Kalėdoms ir visi vaikai jau laukia dovanų, staiga miestą užšaldo pikta pūga. Į miestą išbėgusi pagaliau pasveikusi mergaitė neberanda visų linksmybių. ,,Kas gi čia ? Kur Kalėdų spindesys? Kodėl taip klaikiai kaukia šaltos žiemos vėtros sukaustydamos viską į ledą... Argi baltoji karalienė gali užšaldyti svajones...norus.. siekius ... kodėl ??? Mama, .. gal ką nors darome ne taip? Gal į širdis per mažai įsileidžiame gėrio, atjautos ...Šis krištolinis miestas panašus į liūdną pasaką, kurioje siaučia šerkšnas, sniegas ir tyluma…‘‘ - klausia ji. Mama atsako dukrai: ,, Kai baltas angelas Tau ranką tiesia, imi tikėt, kad šaltis širdyje tik laikinas, ir ilgesys ne amžinas , tik širdimi išgirsk Kalėdas. Kalėdos - tai įvykis, kuris pakeičia gyvenimą, Kalėdos - tai Meilė, kuri nužengia tarp žmonių. Kalėdos - tai ne spindesys, o jausmas širdyje. Tik būdamas draugiškas ir atlaidus pajusi Kalėdų dvasią. Jei nėra to, vadinasi tai netikros Kalėdos‘‘. Po šitokio pokalbio, mama su dukra, dainuodamos nuostabią dainą ,,Tu nebijok, prieik arčiau – tegul širdis sušyla ir plaka dar smarkiau...‘‘ sušildo visą miestą ir joje sušalusius vaikus – visus suvienija gerumo dvasia. Pabaigoje skamba šventiniai linkėjimai, kalėdinių dainų popuri, Pagėgių savivaldybės mero Virginijaus Komskio ir švietimo skyriaus vedėjos V.Sirvidienės sveikinimai bei dovanos vaikams – štai tokį įspūdingą reginį gausiai susirinkusiems žiūrovams padovanojo koncerto rengėjai.

Koncertą dovanojo : solistai - Kamilė Jankevičiūtė, Paulius Šimkus, Vitalija Venckauskaitė, Beatričė Mickutė, Dovilė Pavilionytė bei jų mokytoja Regina Pilkionienė; vokalinis ansamblis (mokytoja R.Pilkionienė); jaunių choras (mokytojos R.Pilkionienė ir E.Norkienė); gitarisčių bei pūtikų ansambliai (mokytojas S.Stankus); pianistai – Gytis Endriukaitis, Iveta Steponavičiūtė, Kamilė Gudaitytė (mokytoja M.Dvarvitene), Aurelija Jankauskytė (mokytoja N. Snigir); akordeonistė Gabija Krūminytė bei akordeonininkų

ansamblis (mokytoja O.Parnarauskienė). Nuostabias dekoracija sukūrė mokytoja Lina Ambarcumian, jas apšvietė ir koncertą įgarsino Valdas Armonas, tekstus skaitė Svetlana Jašinskienė.

Evelina Norkienė

Pagėgių meno ir sporto mokyklos

direktorė